**[](http://www2.arnes.si/~ozalecce/info.htm)**

Obvezni izbirni predmeti



za šolsko leto 2024/25

8. razred

April 2024

**VSEBINA**

|  |  |
| --- | --- |
| Vsebina | 2 |
| Predstavitev | 3 |
| Izbirni predmeti po sklopih | 4 |
| Verstva in etika | 5 |
| Filozofija za otroke: Etična raziskovanja | 6,7 |
| Likovno snovanje II | 8 |
| Glasba: Ansambelska igra | 9 |
| Glasba: Glasbena dela | 10 |
| Šolsko novinarstvo | 11 |
| Vzgoja za medije: Radio | 12 |
| Filmska vzgoja II | 13 |
| Drugi tuj jezik: Hrvaščina | 14 |
| Drugi tuj jezik: Srbščina | 15 |
| Drugi tuj jezik: Nemščina | 16,17 |
| Turistična vzgoja | 18 |
| Srečanje s kulturami in načini življenja | 19 |
| Obdelava gradiv: Umetne mase | 20,21 |
| Robotika v tehniki | 22 |
| Računalništvo: Multimedija | 23 |
| Šport za zdravje | 24 |
| Izbrani šport – košarka | 25 |
| Astronomija: Daljnogledi in planeti | 26 |
| Poskusi v kemiji | 27 |
| Prehrana: Sodobna priprava hrane | 28 |
| Biologija: raziskovanje organizmov v domači okolici | 29 |
| Prijava k izbirnim predmetom | 30 |
| Navodila za prijavo preko e-Asistenta | 31,32 |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*V 9-letni osnovni šoli učenci v zadnji triadi poleg obveznih (skupnih) predmetov, glede na svoje interese izberejo tudi izbirne predmete, ki jih ponudi šola.*



I.

*Predmeti so razvrščeni v dva sklopa:*

1. *družboslovno – humanistični sklop*
2. *naravoslovno – tehnični sklop*

*Glede na izvajanje pa ločimo triletne, triletne (lahko tudi krajše), enoletne (vezane na razred) in enoletne predmete.*

*V skladu z zakonodajo učenec****obvezno izbere dve uri****pouka****obveznih izbirnih******predmetov tedensko****, lahko pa tudi tri ure, če s tem soglašajo starši.*

*Predmetov, ki so enoletni in so jih učenci že obiskovali, si ponovno ne morejo izbrati.*

*Vsakemu od teh predmetov je namenjenih 35 ur v šolskem letu, izjema so tuji jeziki, ki obsegajo vsak po 70 ur letno (2 uri tedensko).*

*Predmeti, ki jih učenec izbere, postanejo redni del njegovega tedenskega urnika in se ocenjujejo z ocenami od 1 do 5.*

*Svetujemo vam, da skupaj z otrokom dobro premislite in izberete predmet, pri katerem bo lahko, glede na svoje sposobnosti in interese, najbolj uspešen.*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**IZBIRNI PREDMETI** (vsakpredmet je v nadaljevanju opisan):

|  |  |
| --- | --- |
| **Družboslovno – humanistični sklop** | |
| Izbirni predmet | Poučuje |
| 1. Verstva in etika | Andreja BORIŠEK |
| 1. Filozofija za otroke: Etična raziskovanja | Nina JANEŽIČ |
| 3. Likovno snovanje II | Neli ŠULER |
| 4. Glasba: Ansambelska igra | Samanta KUNŠT |
| 5. Glasba: Glasbena dela | Samanta KUNŠT |
| 6. Šolsko novinarstvo | Urška JAUŠOVEC KOLAR |
| 7. Vzgoja za medije: radio | Monika KOVAČIČ |
| 8. Filmska vzgoja II | Monika KOVAČIČ |
| 9. Drugi tuj jezik: Hrvaščina | Viljem KOTNIK |
| 10. Drugi tuj jezik: Srbščina | Viljem KOTNIK |
| 11. Drugi tuj jezik. Nemščina | Andreja BORIŠEK |
| 12. Turistična vzgoja | Špela HERIČ |
| 13. Srečanje s kulturami in načini življenja | Špela HERIČ |
|  |  |
| **Naravoslovno – tehnični sklop** | |
| Izbirni predmet | Poučuje |
| 1. Obdelava gradiv: Umetne mase | Učitelji tehnike in tehnologije |
| 2. Robotika v tehniki | Iztok GORIŠEK |
| 3. Računalništvo: Multimedija | Iztok GORIŠEK |
| 4. Šport za zdravje | Športni pedagogi |
| 5. Izbrani šport – košarka | Športni pedagogi |
| 6. Astronomija: Daljnogledi in planeti | Brigita KRULEC |
| 7. Poskusi v kemiji | Ana ANTLOGA |
| 8. Prehrana: Sodobna priprava hrane | Iva DŽUDOVIĆ |
| 9. Biologija: raziskovanje organizmov v domači okolici | Iva DŽUDOVIĆ |

DRUŽBOSLOVNO – HUMANISTIČNI SKLOP

**VERSTVA IN ETIKA**

Izbirni predmet verstva in etika je **triletni, lahko tudi krajši** (7. razred 35 ur, 8. razred 35 ur, 9. razred 32 ur).

Učni načrt in njegovo izvajanje omogočata učencem smiselno izbirati predmet le za eno leto. Z učenjem lahko učenec prične v 7., 8. ali 9. razredu.

Predmet verstva in etika obravnava raznolikost sveta in našo vlogo v njem. Povezuje se z znanji iz zemljepisa, zgodovine, biologije, etike in družbe. Učenci se seznanijo z različnimi narodi, rasami, njihovo kulturo in verovanji. Ugotavljajo povezave in različnosti med njimi, spoznavajo njihove vrednote. Pri tem se srečujejo tudi sami s seboj, svojimi prepričanji, željami, se vzgajajo v strpnosti do drugih in do sebe.

Nekaj splošnih ciljev tega predmeta:

* Pridobivanje objektivnega znanja in razgledanosti iz obravnavanega področja;
* razvijanje sposobnosti za oblikovanje zavesti o samem sebi, svoji identiteti, svojih ciljih;
* razvijanje sposobnosti razumeti druge ljudi, z njimi sodelovati, biti solidaren in pripravljen sporazumno reševati konflikte;
* razvijanje zmožnosti etične presoje in pripravljenosti za odgovornost zase, druge ljudi in naravo;
* pridobivanje kritičnega odnosa do religijskih in tem vzporednih nereligijskih tradicij;
* pomoč pri odkrivanju moralnih vrednot in doseganju spoznanj, ki pomagajo oblikovati življenjske odločitve;
* spoznavanje vloge verstev pri oblikovanju različnih civilizacij, posebej krščanstva pri razvoju evropske kulture in oblikovanju slovenskega naroda.

Andreja Borišek

|  |  |  |  |
| --- | --- | --- | --- |
|  |  |  |  |

**FILOZOFIJA ZA OTROKE : ETIČNA RAZISKOVANJA**

Izbirni predmet Filozofija za otroke je enoletni predmet in se lahko izvaja v 7., 8. in 9. razredu.



***Si rad/a zastavljaš vprašanja?***

***Rad/a razmišljaš in iščeš odgovore?***

***Rad/a izražaš svoje mnenje, ideje, predloge?***

***Rad/a prisluhneš mnenju, idejam, predlogom drugih?***

***Rad/a misliš s svojo glavo?***

***Če si na zgornja vprašanja odgovoril/a pritrdilno, je izbirni predmet Filozofija za otroke pravi zate.***

Pri predmetu Filozofija za otroke bomo raziskovali svet mišljenja, razvijali domišljijo, kreativnost, kulturo dialoga in miselne spretnosti. V skupini bo vsak učenec enakopravno sodeloval, izražal svoje mnenje, ga utemeljeval, analiziral, prav tako pa prisluhnil sošolcem, njihovemu pogledu, argumentiranju. Pri tem bomo krepili

pozitivno samopodobo, strpnost in humanost.

**KAKO BO POTEKAL POUK?**

Pri učnih urah bomo sedeli v krogu in se sproščeno pogovarjali o različnih temah ter izmenjali misli in stališča. Izhodišče pouka je vsako leto druga čitanka z zgodbami iz življenja otrok, na katerih se pri pouku gradi vodeni dialog; ta učence združi v skupino, ki sodelovalno raziskuje v zgodbe vpletene probleme.

Učiteljica ni tista, ki pozna pravo pot in prave odgovore, temveč je le vaša spremljevalka, ki včasih pomaga, da se ne izgubite preveč.

**PREVERJANJE IN OCENJEVANJE**

Za dobrega filozofa je dovolj, če se zna navadnim stvarem čuditi. Prav zato filozofija ne pozna testov in spraševanja. Filozofija je debata: Kaj misliš o tem? Kakšna je tvoja izkušnja? Kako bi rešili problem? Ali si zadovoljen z rešitvijo?

Ker predmet torej temelji na izražanju in upoštevanju različnih mnenj, razmišljanj, pogledov, ure pa temeljijo na pogovorih, bodo učenci pridobili ocene na podlagi sodelovanja, upoštevanja kulture dialoga ter pisanja kratkih dnevnikov (razmišljanje o predelani temi, debati).

**ETIČNA RAZISKOVANJA (8. razred)**

Razpravljali bomo o tem, kaj je prav in kaj narobe; prepoznavali različne rabe besede »pravica«, spoznali razliko med svobodo in pravico; razmišljali o vrednotah, spregovorili o poštenosti in prijateljstvu. Med debato se bomo spraševali iskali odgovore, razvijali svoje mišljenje, svoje prepričanje, vse pa poskušali spoznavati ob primerih iz vsakdanjega življenja.

Nina Janežič

# Visual Art ClipartLIKOVNO SNOVANJE II

Likovno snovanje je **enoletni** predmet, vezan na razred ( 8.) in obsega 35 ur (po 2 uri enkrat na 14 dni) .

OPREDELITEV IN CILJI PREDMETA:

* Predmet dopolnjuje vsebine rednega predmeta LIKOVNA UMETNOST in predstavlja učenčevo nadaljevanje ter usmerjanje likovnega raziskovalnega sveta.
* Pomemben cilj predmeta je priprava učenca za sodelovanje v kulturnem življenju ožjega in širšega okolja ter razumevanje sodobne vizualne komunikacije.
* Z likovno prakso učenci: poglabljajo **razumevanje likovnega prostora** (modelacija, perspektiva, fantazijski prostor) in **vidnega ravnovesja na risbi** (kompozicija); ustvarjajo **s pomočjo računalnika in** **fotoaparata**; razvijajo **občutek za barvne kontraste in barvno harmonijo**; nadgradijo **poznavanje industrijske grafike** (plakat) in **umetniške grafike** (visoki in globoki tisk); obogatijo **poznavanje prostorskega oblikovanja** (arhitektura, scenografija, oblikovanje interierov).
* Učenci povezujejo pojme iz likovne teorije, zgodovine umetnosti in likovne tehnologije; izrazijo misli in občutja na svojstven, izviren način.
* Učenci si razvijajo zmožnost oblikovanja meril za kritično vrednotenje lastnih del, del vrstnikov ter stvaritev umetnikov.

Neli Šuler

**GLASBA: ANSAMBELSKA IGRA**

Izbirni predmet je **enoletni** program, ki ga učenci lahko obiskujejo v 7., 8. ali 9. razredu devetletke.

K predmetu so vabljeni vsi učenci, ki bi se radi preizkusili v igranju v ansamblu. Zaželeno je, da imajo vsaj minimalno glasbeno predznanje in da obvladajo na osnovni ravni igranje bobnov, kitare, klaviatur ali katerega koli instrumenta.

Ker je osnovni namen predmeta ustvariti šolski ansambel, so k predmetu vabljeni tudi vsi učenci, ki ne obvladajo nobenega instrumenta, a si želijo prepevati.

Šola nudi za namen predmeta svoje instrumente in ozvočenje, zato učencem ni potrebno prinašati v šolo lastnih.

CILJI:

* učenci spoznavajo različne sodobne zvrsti glasbe in njihove značilnosti,
* spoznavajo glasbila, namenjena sodobnim zvrstem glasbe (rock, pop, narodno-zabavna),
* učijo se tehnike igranja na različne instrumente ter tehnike vokalnega izvajanja po posameznih zvrsteh,
* pridobivajo osnovna glasbeno-teoretična znanja potrebna za izvajanje tehnično manj zahtevnih skladb,
* poustvarjajo določene izbrane sodobne skladbe,
* ustvarjajo tudi lastne skladbe,
* predstavijo se na šolskih in izven šolskih prireditvah oziroma nastopih.

Samanta Kunšt

**GLASBA: GLASBENA DELA**

Izbirni predmet je namenjen učencem od 7. do 9. razreda in temelji na izvajanju, poslušanju, analizi, raziskovanju in ustvarjanju glasbe.



CILJI PREDMETA:

Učenci:

- pojejo pesmi;

- igrajo ukulele in spremljajo pesmi;

- poslušajo in analizirajo glasbo;

- spoznajo raznolike glasbene žanre;

- spoznajo izbrane skladatelje in pomembna glasbena dela;

- poglabljajo glasbena znanja iz področja glasbene teorije;

- izvajajo glasbeno-didaktične partiture z lastnimi ali Orffovimi glasbili ob zvočnih posnetkih;

- ustvarijo lastno skladbo in glasbeno-didaktično partituro;

- obiskujejo glasbene prireditve in o njih poročajo;

- raziskujejo o različnih glasbenih temah.

Samanta Kunšt

**ŠOLSKO NOVINARSTVO**



Izbirni predmet traja eno leto, namenjena mu je ena ura tedensko (35 ur letno), določeno število ur pa se lahko izvaja projektno.

K izbirnemu predmetu se lahko vpišejo učenci 7. in 8. razreda, ki bi radi podrobneje spoznali delo novinarjev in se kot novinarji preizkusili tudi sami. Predmet obsega veliko raziskovalnega in tudi terenskega dela, zato je namenjen vsem zvedavim učencem, ki jih zanima, kaj se dogaja v bližnji in širši okolici ter jih veseli delo novinarja.

Bistvo šolskega novinarstva je, da samostojno (ali v skupini) raziskujete, opazujete dogodke v okolici in o njih pišete ter se preizkušate v novinarskem delu, intervjuvanju, anketiranju in pisanju o aktualnih dogodkih.

Skupaj z učenci bomo:

– pregledovali revije, časopise, spletne portale;

– spremljali radijski in televizijski program;

– iskali zanimivosti ter pisali/snemali različne novinarske prispevke s terena;

– raziskovali zvrsti jezika (sleng, naše narečje, časopisni, radijski in televizijski jezik);

– pisali prispevke za šolski časopis, mladinski tisk in se odzivali na razne slovstvene razpise.

*Urška Jaušovec Kolar*

**VZGOJA ZA MEDIJE: RADIO**

Izbirni predmet vzgoja za medije je sestavljen iz zaokroženih tematskih vsebin, ki ga lahko izbirajo učenci ne glede na predznanje, in sicer:

**• Radio – za učence 8. razredov – 35 ur,**

Pri predmetu RADIO se poudarijo radijske medijske vsebine, in sicer učenci spoznajo:

* nastanek, delovanje in značilnosti radia,
* delo novinarja na radiu,
* značilnosti oglaševanja na radiu,
* postopek nastanka radijske oddaje (od ideje do izvedbe).

Poudarek pri predmetu je na pridobivanju izkušenj (tvorjenje besedil/oddaj), raziskovalnem in timskem delu (spremljanje dogajanja na šoli in v kraju, pisanje prispevkov). V ekskurziji (v tiskarno/v časopisno hišo/na radio/na televizijo) v praksi spoznajo delo posameznega obravnavanega množičnega medija in imajo stik z novinarji.

*Monika Kovačič*

**FILMSKA VZGOJA II**


* **filmska vzgoja II: Filmski žanri – za učence 8. razredov – 35 ur,**

Temeljni namen predmeta je, da se učenci seznanijo z osnovami filmske umetnosti ter da se preskusijo v dveh vlogah: v vlogi aktivnega filmskega gledalca (ogledu filma sledi razprava, vzgoja gledalca) in v vlogi filmskega ustvarjalca (filmske delavnice).

Predmet v vseh treh letih izpostavlja doživetje filma, spoznavanje osnov filmske umetnosti in filmsko ustvarjalnost. Poudarek predmeta je na vzgoji gledalca, ki film doživlja in ga razume kritično ter ustvarjalno. Osrednja dejavnost je ogled filma z razpravo, skozi katero bodo učenci spoznali temeljne vrste in osnovne oblike filma, se seznanili s ključnimi prvinami filmskih žanrov, spoznali osnove filmske tehnologije in proces nastajanja filma.

**Filmska vzgoja II** (8. razred) osvetljuje **igrani film** od najvidnejših predstavnikov (slovenskih in tujih) do zgradbe filmske pripovedi z osnovnimi filmskimi izraznimi elementi igrane produkcije – učenci ustvarijo kratki igrani film.

Cilji se bodo uresničevali s timskim delom v razredu po fleksibilnem urniku in s strokovno ekskurzijo v kino.



*Monika Kovačič*

**DRUGI TUJ JEZIK: HRVAŠČINA**

Izbirni predmet hrvaščina se poučuje **tri leta** (7., 8. in 9. razred) po 2 uri na teden (skupaj 204 ure). Učenec lahko po letu ali dveh učenja izstopi iz programa ali pa se začne učiti tudi v 8. in 9. razredu, če ima ustrezno predznanje.

**Zakaj se učiti hrvaščine?**

* Zaradi sorodnosti jezikov se hrvaščine hitreje naučimo od drugih tujih jezikov,
* možnosti nadaljevanja učenja na srednji šoli in na fakulteti,
* možnosti (prevajalec, profesor, urednik, novinar, turistični delavec …) in pogoji (številni ponudniki zaposlitev zahtevajo znanje dveh in celo več jezikov) za zaposlitev,
* sporazumevanje z govorci hrvaščine v zasebnih ali poklicnih stikih,
* spremljanje medijev in branje v izvirniku,
* znanje sosednjega jezika je osnova za dobre medkulturne in medsosedske odnose,
* listine Sveta Evrope priporočajo učenje sosednjih jezikov.

**Kako so znanja hrvaščine?**

Hrvaščina se poučuje s sodobnimi učnimi metodami, s komunikacijsko-kontrastivnim (primerjave s slovenščino) pristopom ter medpredmetnim povezovanjem s slovenščino, zato učenje hrvaščine zaradi sorodnosti jezikov pomaga pri razumevanju številnih jezikovnih pojavov v materinščini in obratno.

**Cilji učenja hrvaščine**

Bistveni cilji učenja hrvaščine so sposobnost sporazumevanja v različnih govornih položajih, razvijanje jezikovnih dejavnosti (poslušanje, branje, govorjenje, pisanje, prevajanje) ter spoznavanje hrvaške kulture in civilizacije.

*Viljem Kotnik*

**DRUGI TUJ JEZIK: SRBŠČINA**



Izbirni predmet srbščina se poučuje **tri leta** (7., 8. in 9. razred) po 2 uri na teden (skupaj 204 ure). Učenec lahko po letu ali dveh učenja izstopi iz programa ali pa se začne učiti tudi v 8. in 9. razredu, če ima ustrezno predznanje.

**Zakaj se učiti srbščine?**

* Zaradi sorodnosti jezikov se srbščine hitreje naučimo od drugih tujih jezikov,
* možnosti nadaljevanja učenja na srednji šoli in na fakulteti,
* možnosti (prevajalec, profesor, urednik, novinar, turistični delavec …) in pogoji (številni ponudniki zaposlitev zahtevajo znanje dveh in celo več jezikov) za zaposlitev,
* sporazumevanje z govorci srbščine v zasebnih ali poklicnih stikih,
* spremljanje medijev in branje v izvirniku,
* znanje sosednjega jezika je osnova za dobre medkulturne in medsosedske odnose,
* listine Sveta Evrope priporočajo učenje sosednjih jezikov.

**Kako do znanja srbščine?**

Srbščina se poučuje s sodobnimi učnimi metodami, s komunikacijsko-kontrastivnim (primerjave s slovenščino) pristopom ter medpredmetnim povezovanjem s slovenščino, zato učenje srbščine zaradi sorodnosti jezikov pomaga pri razumevanju številnih jezikovnih pojavov v materinščini in obratno.

**Cilji učenja srbščine**

Bistveni cilji učenja srbščine so sposobnost sporazumevanja v različnih govornih položajih, razvijanje jezikovnih dejavnosti (poslušanje, branje, govorjenje, pisanje, prevajanje) ter spoznavanje srbske pisave (cirilice), kulture in civilizacije.

*Viljem Kotnik*

**DRUGI TUJ JEZIK: NEMŠČINA**

Izbirni predmet nemščina je **triletni** predmet, kar pomeni, da bi ga učenec, ki ga izbere v 7. razredu, po dve uri tedensko obiskoval vse do zaključka devetletke. Vendar ob primernem predznanju lahko z učenjem začne tudi v 8. ali 9. razredu ali pa po enem ali dveh letih učenja nemščine izstopi.

* KRATEK OPIS PREDMETA:

Učenci pri učenju nemščine usvajajo znanje in jezikovne sposobnosti, ki so najprej pomembne zaradi neposredne uporabnosti, kasneje pa za njihovo poklicno življenje ter za širjenje komunikacijskih sposobnosti. Z navajanjem k jezikovni interakciji razvija pouk nemščine učenčeve sposobnosti navezovanja osebnih, družbenih in medkulturnih stikov, ki so pomembni za življenje v skupnosti.

* CILJI PREDMETA:

Eden od temeljnih ciljev pouka tujega jezika je vzbuditi zanimanje za drugo in drugačno. Učenje nemščine pomaga razumeti, da je nemščina sredstvo, s katerim lahko pridobijo več znanja in izkušenj.

Učenci pridobivajo informacije o tujih deželah, razvijajo vse štiri jezikovne spretnosti: slušno in bralno razumevanje ter govorno in pisno sporočanje, razvijajo svojo jezikovno zavest in medkulturno vedenje.

* METODE DELA:

Metode dela pri izbirnem predmetu nemščina so takšne, da učence spodbujajo k praktični uporabi jezika, učitelj njihove napake spodbudno popravlja, jih razloži, učencem pa daje tudi možnost, da napake popravljajo med seboj.

Pouk slovnice je le podpora praktični uporabi jezika. Kljub temu pa je naravnan na to, da učenci na koncu znajo razumeti, kar slišijo in preberejo, da znajo kaj povedati in to zapisati.

Učenci bodo sodelovali tudi pri nemški bralni znački, najuspešnejši pa se bodo preizkusili tudi na šolskem oz. državnem tekmovanju iz nemščine.

* OD TEORIJE DO PRAKSE:

V 8. oz. 9. razredu vas popeljemo tudi kam na lepše, da spoznate katero nemško govoreče mesto in deželo in še v živo preizkusite svoje pridobljeno znanje.

*Andreja Borišek*

**TURISTIČNA VZGOJA**



Za koga: 8. razred

obseg (število ur): 35 ur

**Pri pouku boste ustvarjali izvirne miselne vzorce, logotipe,**

**reklamne letake, stripe, pripravili vodenje po domačem kraju …**

Cilji predmeta – učenci:

▪ na primeru domačega kraja spoznavajo turizem kot spreminjajoč razvojni pojav,

▪ spoznavajo in vrednotijo naravne, družbene, gospodarske in politične osnove za razvoj turizma, zlasti naravno in kulturno dediščino v domačem okolju in v Sloveniji,

▪ odkrivajo in vrednotijo tiste sestavine življenja v domačem kraju in regiji, ki bi lahko obogatile obiskovalce in tudi njih same;

▪ se vključujejo v turistično življenje domačega kraja, se preizkusijo kot turistični vodniki,

▪ spoznavajo turistične poklice in možnosti zaposlovanja v turističnih dejavnostih ter

▪ razvijajo sposobnost kulturnega komuniciranja in javnega nastopanja.

Špela Herič

**SREČANJE S KULTURAMI IN NAČINI ŽIVLJENJA**

Namen predmeta:

* spoznati različne oblike načina življenja v različnih kulturah in časovnih obdobjih,
* seznaniti se z drugačnostmi in podobnostmi različnih ljudstev po svetu,
* spodbuditi zanimanje za lastno kulturno dediščino,
* spoznati vrednote drugih kultur in se naučili strpnosti.

Izvajanje predmeta:

* ustvarjalnim delom v skupini ali dvojicah,
* s samostojnim delom,
* ogledi video posnetkov, filmov, delom z računalnikom, iskanjem iz virov in literature,
* s pogovori in
* igranjem vlog ter drugimi metodami v dogovoru z učenci (petje, ples, priprava hrane, …




Špela Herič

NARAVOSLOVNO – TEHNIČNI SKLOP

**OBDELAVA GRADIV - UMETNE SNOVI**

**Učenci:** 8. razreda **Število ur:** 35 ur



Verjamemo, da je pridobivanje ročnih spretnosti v sedanjem času ena izmed pomembnih dejavnosti za vse življenje, zato je izbirni predmet OBDELAVA GRADIV možnost za nadgradnjo že pridobljenega znanja.

Najpomembnejša metoda je praktično delo.

Predmet je namenjen učencem, ki radi izdelujejo izdelke iz umetnih mas in bi se radi tega naučili še bolje – tako fantom, kot tudi dekletom.

**SPLOŠNI CILJI PREDMETA**

**Učenci:**

• načrtujejo predmete iz različnih gradiv in pri tem uporabijo oz. sami izdelajo tehnično in tehnološko dokumentacijo,

• smotrno organizirajo delovno mesto in spoznavajo nevarnosti pri delu,

• spoznajo elemente proizvodnega procesa,

• konstruirajo in izdelajo preproste predmete iz različnih gradiv ter primerjajo načine obdelav posameznih gradiv,

• razvijajo spretnosti in sposobnosti za različne obdelave,

• ob delu pravilno izbirajo in uporabljajo orodja za obdelavo različnih gradiv,

• spoznavajo pravila varnega obnašanja v delavnici, uporabljajo sredstva za osebno zaščito pri delu,

• za merjenje izbirajo merilne postopke in ustrezne merilne priprave in pripomočke,

• vzdržujejo obdelovalna orodja,

• vrednotijo svoje delo in predmete dela, ocenijo funkcionalnost in videz izdelka,

• določijo ceno izdelka in ter ocenijo možnost prodaje,

• spoznavajo organizacijo dela,

• razvijajo pravilen odnos do dela in varstva okolja.

**IZ VSEBINE**

**Učenci izdelajo vsaj:**

• en izdelek po učiteljevi dokumentaciji za izdelavo predmeta z možnostjo ustvarjalne dopolnitve predmeta (npr. prevozno sredstvo, vetrnica, obešalo…),

• en izdelek po načinu projektne naloge (npr. poštni nabiralnik, zabavna didaktična igra,..),

• en izdelek za sprostitev – preoblikujemo izpraznjeno embalažo.

Ob zaključku obravnavanih vsebin učenci pripravijo razstavo lastnih izdelkov.

**PRIDOBIVANJE OCEN**

Ocenjujemo končne izdelke, dokumentacijo in samo praktično delo.

**POVEZAVA S PREDMETI**

* Z matematiko,
* računalništvom,
* kemijo,
* fiziko,
* zgodovino,
* geografijo.

Učitelji tehnike in tehnologije

**ROBOTIKA V TEHNIKI**

Izbirni predmet Robotika v tehniki je **enoletni predmet, za učence 8. razreda**, pri katerem je v ospredju konstruiranje modelov in računalniško krmiljenje strojev in naprav s poudarkom na specifičnih značilnostih robotike.

Vsak učenec naredi prve korake v svet robotike skozi *IGRO*, s *KONSTRUIRANJEM in PREIZKUŠANJEM* na modelih *LEGO ali Fischer Technik.* Pouk je zasnovan praktično, z delom na projektnih nalogah. Izhajali bomo iz problema, iskali rešitve zanj in ob tem dopolnjevali svoje znanje. Naše ideje bomo uresničili z gradnjo modelov in preizkušanjem njihovega delovanja.

Lego Mindstorms robot Senzorji za zbirko Lego Mindstorms Fischer Technik mobilni robot

Učenci povezujejo različna področja, prevladujejo pa strojni elementi, elektronika, računalništvo in tehnologija. Učenci pridobijo osnovna znanja o geometriji in konstrukciji tipičnih robotskih rok, o elektronskih krmiljih, ki so potrebna za vodenje (razni senzorji, stikala … ) in o računalniškem programiranju mikroprocesorjev.

*Iztok Gorišek*

**RAČUNALNIŠTVO: Multimedija**

Računalništvo je naravoslovno-tehnični izbirni predmet, pri katerem se spoznavanje in razumevanje osnovnih zakonitosti računalništva prepleta z metodami neposrednega dela z računalniki, kar odpira učencem in učenkam možnost, da pridobijo tista temeljna znanja računalniške pismenosti, **ki so potrebna pri nadaljnjem izobraževanju in v vsakdanjem življenju**.

Učenci in učenke lahko izberejo predmet v tretji triadi in sicer v 8. razredu.

* V sklopu multimedije pridobijo učenci in učenke osnovna znanja za oblikovanje in posredovanje svojih zamisli z računalnikom (Power point) v multimedijski obliki (tekst, slika, zvok, video...)
* Znanja se iz leta v leto spiralno nadgradijo, poglobijo in razširijo. Znanja pridobljena na tej stopnji so osnova za delo na srednji šoli pri predmetu informatika.

**Vsebine:**

* Pri delu spoznajo **urejanje podatkov,** kot so: besedilo, številke, slike, animacije, video, zvok in multimedija.
* V spletu **iščejo**: slike (GIF, JPG, …), animacije (GIF, AVI), besedilo (TXT), glasbo (MP3, MIDI, WAV...)
* Spoznajo e-pošto in njeno uporabo.
* Skenirajo slike, izdelujejo digitalne posnetke…
* Spoznajo program **Power Point** in z njim izdelajo svojo multimedijsko predstavitev, ki je usklajena z ostalimi člani skupine

*Iztok Gorišek*



#### ŠPORT ZA ZDRAVJE

Šport za sprostitev je **enoletni** predmet, ki ga lahko obiskujejo učenci 7. , 8. in 9. razreda.

* Telesni razvoj, razvoj gibalnih in funkcionalnih sposobnosti.
* Usvajanje in spopolnjevanje različnih športnih znanj.
* Seznanjanje s teoretičnimi vsebinami.
* Prijetno doživljanje športa, oblikovanje in razvoj stališč, navad in načinov ravnanja.

**Praktične vsebine:**

* splošna kondicijska priprava
* tek »jogging«
* pohodništvo, gorništvo
* plavanje
* smučanje
* borilni športi
* lokostrelstvo
* namizni tenis
* tenis
* plezanje po umetni plezalni steni
* kolesarjenje

**Splošno teoretične vsebine:**

* dobro počutje in zdrav način življenja;
* razvoj in spremljava gibalnih in funkcionalnih sposobnosti;
* spoštovanje pravil športnega obnašanja;
* pomen koristnega preživljanja prostega časa z vidika zdravja in druženja;
* varovanje okolja

*Športni pedagogi*

#### IZBRANI ŠPORT – KOŠARKA

Izbrani šport - košarka je **enoletni** predmet, ki ga lahko obiskujejo učenci 8. razreda.

**Praktične vsebine:**

* spopolnjevanje tehničnih in taktičnih elementov: vodenje z menjavo rok po obratu, hitro vodenje, odkrivanje in met z mesta, odkrivanje in prodor iz vodenja po sprejemu žoge, vtekanje in met iz dvokoraka po sprejemu žoge, skok za odbito žogo, odkrivanje centra in met ali prodor po sprejemu žoge, obramba proti metu, prodoru in vtekanju, zapiranje poti do koša, protinapad 2:1
* igra v napadu 1:1, 2:2 in 3:3 na en koš proti aktivni obrambi, igra 4:4 s centrom na en koš, igra 4:4 in 5:5 s centrom na dva koša

**Teoretične vsebine:**

* pravila igre
* sodniški znaki

**Raven znanja:**

- uspešna uporaba tehničnih in taktičnih elementov v igri 4:4 s centrom na en koš, igrah 4:4 in 5:5 s centrom na dva koša.



*Športni pedagogi*.

.

****

**ASTRONOMIJA: DALJNOGLEDI IN PLANETI**

Predmet Daljnogledi in planeti je **enoletni predmet in je** namenjen učencem 7., 8. in 9. razreda.

Pri izbirnem predmetu astronomije boste v 35 urah izvedeli zakonitosti, ki veljajo v vesolju.

**S pomočjo opazovanja, eksperimentiranja in spremljanja dogodkov preko interneta, bomo poskušali odgovoriti na vprašanja, ki se nanašajo na temo: Daljnogledi in planeti.**


Spoznavali bomo naslednje teme:

* Vrste objektov v vesolju, njihove oddaljenosti in velikosti, spoznavanje Zemlje in teles v sončevem sistemu, zvezd in galaksij.
* Orientacija po nebu. Vzhajanje in zahajanje zvezd, navidezno gibanje Sonca in teles sončevega sistema, kako to vidimo na različnih mestih na Zemlji in kako bi to videli iz vesolja.
* Opazovanja s teleskopom. Pogledi skozi različne teleskope
* Astronomska opazovanja Lune, Sonca in planetov, pogledi na zvezde in gruče zvezd.

**V šolskem letu 2024/25 bomo izvedli predmet astronomije v obliki astronomskega tabora.**

**Vse vsebine bodo učenci spoznali v strnjenem programu v astronomskem taboru, ki ga bomo izvedli v mesecu novembru. V taboru bomo izvedli predvsem dnevna in nočna opazovanja s pomočjo teleskopa, dvogleda, opazovanje nočnega neba preko različnih računalniških programov. Poleg astronomskih vsebin, bodo učencem ponujene tudi druge vsebine, ki jih bodo učenci izbrali.**

**Čaka nas torej pestro šolsko leto, ki bo polno astronomskih vsebin.**



*Brigita Krulec*

#### POSKUSI V KEMIJI - POK

Izbirni predmet je namenjen učencem 8. in 9. razreda v obsegu 35 oz. 32 ur.

Izbirni predmet POSKUSI V KEMIJI bi lahko opisali preprosto z eno samo besedo – EKSPERIMENTIRANJE. Učenci spoznavajo metode varnega eksperimentalnega dela v kemiji, razvijajo eksperimentalne spretnosti in eksperimentalni pristop, ki vključuje prvine znanstvenega pristopa.

Poudarek bo na samostojnem delu, oziroma bo delo potekalo v paru ali v skupinah. Kjer bo možno, bomo eksperimentalne vaje razširili s terenskim delom (npr. zbiranjem vzorcev za analizo).

Rezultati eksperimentalnega dela bodo v največji možni meri konkretni izdelki, v katere lahko učenci vključijo svojo kreativnost.

Razvoj eksperimentalnega pristopa in veščin predstavlja znanje, katerega učenci nadgrajujejo v srednji šoli.



Ana Antloga

**PREHRANA: SODOBNA PRIPRAVA HRANE**

Izbirni predmet sodobna priprava hrane je **enoletni** in obsega 35 ur, izberejo ga lahko učenci 7. in 8. razreda.

Učenci nadgradijo vsebine iz rednega predmeta gospodinjstva, kar je pomembno za tiste, ki bodo nadaljevali šolanje na gostinskih, agroživilskih in zdravstvenih šolah.

Vsakdo lahko odloča o lastni prehrani, ki mu zagotavlja zdravje, vendar mora imeti o tem tudi znanje.

Pri predmetu sodobna priprava hrane je poudarek na poznavanju hranilnih snovi, kvaliteti živil in jedi, na predpripravi in pripravi zdravih načinov hrane. Kritično bomo razmišljali o vzrokih kvarjenja živil in posledicah slabih prehrambenih navad. Prav tako bodo učenci usvojeno znanje uporabili tudi pri praktičnem delu predmeta.

Pri delu se bomo posluževali različnih metod dela, kot so: opazovanje, izdelava poročil, ekskurzija v prehrambeni obrat, predvsem pa veliko praktičnega dela – priprave jedi, kar je za učence še posebej privlačno.



Iva Džudović

**BIOLOGIJA: RAZISKOVANJE ORGANIZMOV V DOMAČI OKOLICI**



Izbirni predmet raziskujmo živa bitja v domači okolici je **enoletni**, obsega 35 ur in se povezuje z naravoslovjem in biologijo.

Izberejo ga lahko učenci **8. razreda**.

Pri tem predmetu učenci spoznajo odnose med živimi bitji in njihovim okoljem, naravno dediščino svojega okolja, načine in posledice onesnaževanja vode, kopnega in zraka.

Sodoben način življenja in kmetovanja vpliva na okolje in živa bitja, ki živijo v njih. Razmišljali bomo o ekoloških problemih in možnostih za ohranjanje narave.

Naše delo bo temeljilo na delu na terenu, opazovanju, spoznavanju rastlin in živali, laboratorijskem delu, predvsem pa na neposrednem stiku učencev z živimi bitji.

S pomočjo osvojenega znanja si bodo učenci izoblikovali odgovoren in pozitiven odnos do narave.

Ta izbirni predmet je namenjen predvsem tistim učencem, ki imajo radi naravo in naravoslovje.



*Iva Džudović*

#### PRIJAVA K IZBIRNIM PREDMETOM

Učenec lahko izbira med predmeti, ki jih ponuja šola.

Izbrati mora **dve uri pouka izbirnih predmetov tedensko** (npr. dva izbirna predmeta ali tuj jezik, ki že tako poteka v obsegu dveh ur tedensko).

Lahko pa izbere tudi tri ure, če s tem soglašajo starši.

Predmetov, ki so enoletni in so jih učenci že obiskovali, si ponovno ne morejo izbrati.

Vsakemu od teh predmetov je namenjenih 35 ur v šolskem letu, izjema so tuji jeziki, ki obsegajo vsak po 70 ur letno (2 uri tedensko).

Predmeti, ki jih učenec izbere, postanejo redni del njegovega tedenskega urnika in se ocenjujejo z ocenami od 1 do 5.

Svetujemo vam, da skupaj z otrokom dobro premislite in izberete predmet, pri katerem bo lahko, glede na svoje sposobnosti in interese, najbolj uspešen.

Učenec, ki obiskuje glasbeno šolo z javno veljavnim programom, je lahko oproščen sodelovanja pri izbirnih predmetih – v celoti ali le pri eni uri tedensko. V tem primeru učenec odda šoli potrdilo o vpisu v glasbeno šolo (do junija oziroma najkasneje do 31. 8. 2024). Ravnateljica v skladu z določbami zakona, ki ureja splošni upravni postopek, odloči o oprostitvi za posamezno šolsko leto.

Predlagamo, da rangirate vse izbirne predmete. Na prvo mesto uvrstite tisti predmet, ki ga želi učenec obiskovati in na drugo mesto naslednjega. Rangiranje je pomembno zaradi morebitnih premajhnih prijav k določenemu predmetu..

Dodatne infomacije glede prijave preko eAsistenta: [iztok.gorisek@1os-zalec.si](mailto:iztok.gorisek@1os-zalec.si)


oz. pri posameznih izvajalcih izbirnih predmetov na njihovih e-mailih oz. preko eAsistenta.

**NAVODILA ZA PRIJAVO PREKO EASISTENTA**

Postopek izbire izbirnih predmetov opravite starši, skupaj z vašim otrokom v eAsistentu za starše.

Vsak starš, ki ima izbran način komunikacije s šolo preko eAsistenta in urejene dostopne podatke (minimalna ali popolna elektronska komunikacija), lahko odda prijavo na obvezne izbirne predmete preko portala za starše.


Po kliku na IZBERI PREDMETE se odpre navodilo, kako uredite predmete in oddate prijavo.



Ogledate si lahko tudi videoposnetek, ki predstavlja postopek oddaje izbirnih predmetov v eAsistentu.

<https://www.youtube.com/watch?v=o1LviUzs4Bs>

Največjo težo bodo imeli predmeti, razporejeni na vrhu seznama. Starši imate tudi možnost označiti, ali želite oprostiti učenca izbirnih predmetov (zaradi obiskovanja glasbene šole z javno veljavnim programom) oz. mu dodati še eno dodatno uro (če želite, da obiskuje 3 ure izbirnih predmetov tedensko). Primer spodaj.



Ko boste starši razvrstili izbirne predmete, boste povezavo do izbirnih predmetov našli na desni strani nad navedenim Aktualnim dogajanjem, dokler bo rok za prijave odprt, in boste lahko izbiro še spremenili. (primer spodaj)

